Echo & The Bunnymen
Store norske leksikon,Kunst og estetikk,Musikk,Populærmusikk,Pønk,Nyveiv
Echo & The Bunnymen er et britisk new wave/popband. De fikk suksess på 1980-tallet med sine følelsesladde og intense låter som kombinerte punkens energi med psykedelia og The Doors' poetiske svulstighet.
Bandet ble dannet i Liverpool i 1978 av vokalisten Ian McCulloch (født 1959), bassisten Les Pattinson (født 1958) og gitaristen Will Sergeant (født 1958). Echo var trommemaskinen de brukte på scenen og på debutsinglen Pictures On My Wall (1979). Like etter hyrte bandet en trommeslager, Pete De Freitas (1961–1989).Debutalbumet Crocodiles (1980) ble en suksess i Storbritannia sammen med den mørke og svevende oppfølgeren Heaven Up Here (1981), som regnes som en klassiker, og singlen The Back of Love (1982). Albumet Porcupine (1983) signaliserte en mer kommersiell stil, og nå strømmet hitene på: The Cutter og Never Stop i 1983, og The Killing Moon og Seven Seas fra det meget kritikerroste, orkestrerte albumet Ocean Rain (1984).Etter Echo & The Bunnymen (1987) ble McCulloch og De Freitas erstattet av Noel Burke (vokal), Damon Reece (trommer) og Jack Brockman (keyboards), men verken Echo & The Bunnymens Reverberation (1990) eller McCullochs soloalbum fra 1989 og 1992 ble store suksesser. Han var tilbake i bandet på albumet Evergreen og hiten Nothing Lasts Forever fra 1997. Året etter sluttet Pattinson, uten å bli erstattet. De fire neste albumene solgte ikke særlig bra.I 1994–1995 spilte for øvrig McCulloch og Sergeant sammen i rockebandet Electrafixion. Les mer i Store norske leksikon new wave  popmusikk Eksterne lenker Echo & The Bunnymen